蒲澗行
作者：趙汝鐩
朝代：宋

paragraphs: 君不見少君詫安期海上之棗，又不見坡仙詠安期宅邊之蒲。
棗失其種豈復得，蒲生於澗何時無。
澗流涓涓淺可涉，牽蔓披沙搜九節。
仙家自欲供仙餌，靈根不容凡齒齧。
循澗探奇巖石幽，瀑音迎耳鏘琅球。
陰壑常寒失炎熱，終日自雨鳴春秋。
振衣策足崔嵬頂，跨歷列缺凌倒景。
天風海濤撼宇宙，神清骨冷肝膽醒。
聲傳九霄景泰鐘，更上上方梯晴空。
兩眼有盡天不盡，滄溟浩與銀河通。
指顧神山似非遠，弱水誰云隔三萬。
乘風直到金銀臺，握手安期話蒲澗。